‘Geen misdaadvoorkomingstrategie vir toeriste,’ sê DAArgieffoto bloot ter illustrasie. (Foto: Andri Tambunan / AFP) Die Suid-Afrikaanse Polisiediens het in antwoord op ’n parlementêre vraag van die DA onthul dat hy nie kriminele aktiwiteite waarby toeriste betrokke is, kan identifiseer nie. Dit is in skerp kontras met baie lande oor die wêreld heen waar onwettige aktiwiteite gereeld deur die polisie, wetstoepassing en veiligheidsagentskappe geklassifiseer word. Die regering se vorige retoriek, veral dié van die polisiediens wat die veiligheid van toeriste verseker, blyk bloot woorde sonder dade te wees, meen Manny de Freitas, die DA se skaduminister vir toerisme. In sy antwoorde het Bheki Cele, die minister van polisie, uitgelig dat om ’n soektog na toerismeverwante misdaad van stapel te stuur “die polisie se hulpbronne aansienlik en onnodig weg van lewensbelangrike operasionele aktiwiteite sou herlei”. Dus, “die polisie is nie in staat om die gevraagde statistieke te verskaf nie”. “Dit kan slegs geïnterpreteer word deurdat misdade nie gekategoriseer word nie en dat die polisie nie die belangrikheid daarvan in ag neem of verstaan nie. Boonop blyk dit dat die polisie hierdie saak nie belangrik of ‘dringend’ genoeg ag nie. Die feit dat die antwoorde aandui dat die polisie nie bereid is om ‘die hulpbronne van die polisie te herlei’ nie, bevestig dit,” sê De Freitas. “Misdade moet duidelik gekategoriseer word sodat kriminele voorvalle waarby toeriste, of enige ander groepering, betrokke is, duidelik geïdentifiseer word. As dit nie gedoen word nie, hoe is dit dan moontlik dat die polisie statistiek bekom en in stand hou wat hulle weer inlig oor watter misdaadvoorkomingstrategieë in bepaalde gebiede uitgerol moet word.” De Freitas sê dit is dus duidelik dat daar geen strategie is om misdade waarby toeriste betrokke is, te bekamp nie. “Die DA sal bykomende vrae in dié verband aan minister Cele voorlê. “Die polisie en die regering moet besef watter positiewe impak toerisme en die reisbedryf op ons ekonomie en werkskepping het. Dit is te belangrik om sonder toesig gelaat te word.” Daar is vanjaar al ’n paar aanvalle by die Krugerwildtuin se Numbi-hek aangemeld. Melani de Beer (39) en haar twee kinders is in Januarie deur vermeende kapers voorgekeer nadat hulle die Numbi-hek verlaat het. Die mans het tussen 12 en 15 skote op hul gesinsmotor afgevuur en De Beer se tienerdogter in die been getref. ’n Gesin is in April ook by die Numbi-hek deur vier mans oorval, maar betyds deur die polisie gered.